Vuoden verran olen yhdessä Hjallis Harkimon kanssa vääntänyt aloitteita teemojen yrittäjyys, riski, onnistuminen, epäonnistuminen, konkurssi ja uusi alku ympärillä. Me kaikki tiedämme, kuinka paljon olemme menettäneet yrittäjäpotentiaalia lukuisten konkurssien myötä. Konkurssien, jotka tekevät lähes mahdottomaksi uuden alun.

Kesän aikana olemme käyneet Hjalliksen kanssa lukuisia keskusteluja asiasta uuden Oikeusministerin Antti Häkkäsen kanssa, keräten tietoa yksittäisten ihmisten kohtaloista konkurssin pyörteissä. Tarinat ovat usein surullisia. Monesti ihmiselämä on lähes tuhottu, koska suuret unelmat ovat kääntyneet painajaiseksi.

Totta kai konkurssin tehneille yrittäjille voisi sanoa, että olisit vähän katsonut eteesi ja välttänyt turhia riskejä. Oma vikasi. Näin sanovat ihmiset eivät ole koskaan uskaltaneet ryhtyä yrittäjiksi. Yrittämiseen liittyy aina riski ja epävarmuus tulevaisuudesta. Kaikki olisivat yrittäjiä, mikäli kaikki olisi varmaa.

Onneksi ministeri Häkkänen on toiminnan miehiä. Nyt Oikeusministeriössä käynnistetään yrittäjän uutta mahdollisuutta koskeva kansainvälinen vertailu. Vertailumaita ovat EU:n jäsenmaat ja USA. Yhtenä teemana selvitetään, olisiko tarpeen esimerkiksi helpottaa henkilökohtaisesta velkavastuusta vapautumista.

Nykyisin konkurssin yhteydessä usein yrityksen omaisuus myydään nopeasti ja halvalla ja ketään ei kiinnosta yrittäjän tulevaisuus. Ulosottoprosessi on usein julma ja vaikka sitä kuinka noudattaa, pääsy ”kunnon kansalaiseksi” kestää vuosikausia kauemmin kuin monissa muissa maissa. Viivästyskorkojen taso passivoi velanmaksajan innon lopullisesti.

Konkursseihin ja velkajärjestelyihin liittyvien asioiden uudistus ei ole koskaan helppo pähkinä purtavaksi. Helposti rahoittajat sanovat, että samalla tukitaan yritysten rahahanat. Selvitystyön aikana toivoisimme kuitenkin, että konkurssiyrittäjän ääni kuuluisi lopputuloksessa.

Harri Jaskari

Kansanedustaja (kok.)